Správa zo zahraničnej pracovnej cesty

1. Účastník zahraničnej pracovnej cesty:	
Meno, priezvisko, titul:	PhDr. Viera Hajdúková, PhD. – sekcia regionálneho školstva
2. Zahraničná pracovná cesta:
Štát, mesto:			Maďarsko, Budapešť
Vykonaná v dňoch:	18. – 21. 12. 2012
Účel cesty:	Účasť na „Peer learning activity (PLA)“ v rámci činnosti tematickej pracovnej skupiny pre ECEC pri Európskej komisii – výbore pre vzdelávanie Európskej únie vytvorenej na základe „Strategického rámca pre európske spolupráce v oblasti vzdelávania a prípravy ET2020“. 
3. Rámcový program zasadnutia pracovnej skupiny:
18. november 2012 – príchod do Budapešti
19. – 21. novembra 2012 – „Peer learning activity (PLA)“
21. november 2012 – vo večerných hodinách – odchod, príchod na Slovensko.
4. Stručný priebeh rokovaní:
Cieľom „Peer learning activity (PLA)“ bolo poskytnúť všeobecné informácie o maďarských inštitúciách zriaďovaných pre deti od 0 do 6 rokov, diskutovať o problémoch s maďarskými odborníkmi a zúčastnenými stranami; porozumieť podstate maďarského kurikula pre deti do 3 rokov a pre deti od 3 do 6 rokov; oboznámiť sa so zabezpečením oddeleného, neintegrovaného systému starostlivosti a vzdelávania o deti v rannom veku; získať informácie o spôsobe prípravy a ďalšieho vzdelávania zamestnancov pracujúcich v inštitúciách pre deti ranného veku.
Súčasťou „Peer learning activity (PLA)“ boli návštevy materských škôl, detských jaslí a detských centier (Denných centier starostlivosti o deti do 3 rokov) v Budapešti, Szihalome a v Egry ako aj zasadnutie tematickej pracovnej skupiny s tematickým zameraním na kurikulum. 
Obsahom všetkých aktivít v rámci „Peer learning activity (PLA)“ bolo hľadanie odpovedí na otázky: Aká je rola hry v kurikule? Ako je dôležitý „hlas“ dieťaťa v kurikule? Ako sa v praxi realizuje začlenenie dieťaťa „ako stredu záujmu“? Ako sa realizuje individuálny prístup k dieťaťu v praxi? Ako sa zachováva vzťah medzi národným a školským kurikulom? Aká je súdržnosť a progresia v ECEC od 3 rokov v neintegrovanom systéme? Čo pozorujú učitelia u detí v procese vzdelávania, aký je účel tohto pozorovania a aké inštrumenty, nástroje sa používajú na pozorovanie detí? Aké informácie sa poskytujú rodičom, aby sa vedeli rozhodnúť, či ich dieťa pôjde do školy ako 6, alebo 7 ročné; ako sa berú do úvahy pohľady rodičov? Uskutočňuje sa v materských školách monitorovanie vzdelávacích výsledkov detí? Aké sú lokálne dimenzie kurikula/učebných osnov? Ako sa realizuje kooperácia medzi kurikulom pre deti do 3 rokov a kurikulom pre deti od 3 rokov? Ako reaguje kurikulum na rôznorodosť prostredia/zázemia, z ktorého pochádzajú deti? Aká je pomoc znevýhodneným deťom prechádzajúcim z materskej do základnej školy; Aká pomoc sa poskytuje týmto deťom? Ako sú pripravovaní zamestnanci na prácu s kurikulom; so znevýhodnenými deťmi? Aký je vzťah medzi inštitúciami ECEC a univerzitami? Má Maďarsko dostatok pracovných síl, a aké je ich sociálne postavenie? Atď. 
Pri hľadaní odpovedí na vyššie uvedené otázky sa vychádzalo z mnohých materiálov spracovaných relevantnými inštitúciami, z priameho pozorovania navštívených zariadení, ako i z rozhovorov s relevantnými zamestnancami zariadení ECEC, vysokoškolskými učiteľmi, predstaviteľmi samosprávy, štátnej správy ako i predstaviteľmi vedecko-výskumných pracovísk a ministerstva školstva. 
Komparáciou uvedených zdrojov sme dospeli k záveru, že mnohé oblasti ECEC sa v deklaratívnej rovine rozchádzajú s realitou, sú nadhodnotené. Kurikulárny dokument pre materské školy nie je spracovaný v takej podobe, aby mohol slúžiť ako vzor pre inovácie slovenského kurikula pre materské školy. Systém monitorovania a hodnotenia kvality vzdelávacích výsledkov detí je v SR prepracovanejší, systematickejší a najmä pre prax poskytujúci dobrú spätnú väzbu. Samotná výchovno-vzdelávacia činnosť pozorovaná v navštívených zariadeniach neniesla známky inovácií, bola schématická a deklarované hodnoty v nej neboli pozorované; nemožno ju vôbec porovnávať s vysokou kvalitou predprimárneho vzdelávania vo väčšine našich materských škôl. Môžeme konštatovať, že kvalita predprimárneho vzdelávania v SR je vysoko prevyšujúca kvalitu predprimárneho vzdelávania v Maďarsku. 
Počas tretieho dňa sa pokračovalo v diskusiách o štandardoch hodnôt vytvárajúcich kvalitu ECEC: pracovné podmienky; uľahčenie a rovnosť prístupu k predprimárnemu vzdelávaniu; hodnotenie a monitoring a kurikulum. Zároveň sa diskutovalo aj o „40 cieľov kvality a budúcnosti vzdelávania a starostlivosti o deti v rannom veku“, ktoré sa hodnotili z hľadiska ich všeobecnej platnosti a uplatniteľnosti v členských štátoch EÚ. Nasledujúca „Peer learning activity (PLA)“ bude v Rumunsku, so zameraním na diskutovanie o otázkach rovnosti prístupu všetkých detí k predprimárnemu vzdelávaniu.
5. Odporúčané závery:
Interaktívne, prostredníctvom webovej aplikácie tematickej pracovnej skupiny spracovať informácie o: monitorovaní detského výkonu na konci predprimárnej starostlivosti v SR; zabezpečení kontinuity kurikula z jaslí (0-2-3) do podmienok starostlivosti materskej školy; rozhodnutiach ohľadom obsahu kurikula na lokálnej, regionálnej a národnej úrovni a o príprave pedagogických zamestnancov (profesionálov) na tvorbu kurikula – zaslať ich vedúcej tematickej pracovnej skupiny Nore Milotay.
6. Prehľad prinesenej dokumentácie a miesto jej uloženia:
Pracovné materiály poskytnuté organizátorom, ktoré boli predmetom rokovania sú uložené u PhDr. Viery Hajdúkovej, PhD. na sekcii regionálneho školstva, odbor ZŠ.

7. Osobitne vyhodnotený očakávaný prínos ZPC:
Účasť na „Peer learning activity (PLA)“ prispieva k reálnejšiemu a objektívnejšiemu hodnoteniu systému predprimárneho vzdelávania v jednotlivých krajinách ako i k objektívnejšiemu posudzovaniu pracovných podmienok; uľahčeniu a rovnosti prístupu k predprimárnemu vzdelávaniu; hodnoteniu a monitoringu a kurikula.

8. Spôsob zverejnenia výsledkov ZPC, prenos získaných informácií:
Správa zo ZPC je zverejnená na www.minedu.sk

Súhlasíme so zverejnením správy na internete

Správu vypracovala: PhDr. Viera Hajdúková, PhD.

Dátum: 3. december2012

Správu schválil: Mgr. Zdenko Krajčír, GR SRŠ MŠVVaŠ SR